text: РЕГЛАМЕНТ ЗА ИЗПЪЛНЕНИЕ (ЕС) № 1398/2013 НА КОМИСИЯТА
  от 18 декември 2013 година
  за намаляване на риболовното усилие, предоставено на Обединеното кралство за 2013 г., по отношение на миди Сен Жак, морски рак и морски паяк поради превишаване през предходната година
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (1), и по-специално член 106, параграфи 1 и 2 от него,
  като има предвид, че:
  (1)
  С Регламент (ЕО) № 1415/2004 на Съвета от 19 юли 2004 г. относно определяне на максимално допустимото годишно риболовно усилие за определени риболовни зони и риболовни полета (2) на Обединеното кралство бе предоставено максимално допустимо годишно риболовно усилие за миди Сен Жак в зона VII на ICES и за морски рак и морски паяк в зона VII на ICES.
  (2)
  Максималното риболовно усилие за 2012 г. за миди Сен Жак бе увеличено от 3 315 619 киловатдни на 3 550 619 киловатдни след размени, които Обединеното кралство извърши с Ирландия и Нидерландия съгласно член 20, параграф 5 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (3).
  (3)
  В резултат на инспекциите, проведени в Обединеното кралство в съответствие с Регламент (ЕО) № 1224/2009, и допълнителните запитвания, отправени към неговите компетентни органи, Комисията установи несъответствия между данните, докладвани ѝ съгласно член 33 от посочения регламент, и действителното риболовно усилие, което риболовните кораби под флага на Обединеното кралство са използвали през 2012 г. по отношение на миди Сен Жак, морски рак и морски паяк в зона VII на ICES. Тези разлики показват, че използваното от риболовните кораби на Обединеното кралство усилие надвишава равнището за 2012 г., предоставено им съгласно Регламент (ЕО) № 1415/2004 и адаптирано в съответствие с Регламент (ЕО) № 2371/2002. Доказателствата, събрани в хода на разследването и проучванията, позволяват на Комисията да стигне до заключението, че посочената държава членка е превишила своето максимално риболовно усилие за 2012 г. с 451 641 киловатдни по отношение на миди Сен Жак и с 38 462 киловатдни по отношение на морски рак и морски паяк.
  (4)
  В съответствие с член 106, параграф 1 от Регламент (ЕО) № 1224/2009, когато Комисията установи, че дадена държава членка е превишила риболовното усилие, което ѝ е отпуснато, Комисията приспада разликата от бъдещото риболовно усилие за съответната държава членка.
  (5)
  В член 106, параграф 2 от Регламент (ЕО) № 1224/2009 се постановява, че през следващата година или следващите години от риболовното усилие се приспадат количествата, получени чрез умножение с определени коефициенти, установени в същия параграф.
  (6)
  Поради това е основателно да се намали риболовното усилие, предоставено за 2013 г. на Обединеното кралство по отношение на миди Сен Жак, морски рак и морски паяк в зона VII на ICES,
  ПРИЕ НАСТОЯЩИЯ РЕГЛАМЕНТ:
  Член 1
  През 2013 г. максималното годишно риболовно усилие на Обединеното кралство, определено в Регламент (ЕО) № 1415/2004, по отношение на миди Сен Жак, морски рак и морски паяк в зона VII на ICES се намалява съгласно посоченото в приложението.
  Член 2
  Настоящият регламент влиза в сила на седмия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 18 декември 2013 година.